Η **ερυθρά** είναι λοίμωξη η οποία προκαλείται από τον ιό της ερυθράς. Χωρίζεται σε συγγενή και επίκτητη. Συνήθως είναι ήπια και πάνω από τους μισούς που προσβάλλονται να μην αντιλαμβάνονται ότι νοσούν. Περίπου δύο εβδομάδες μετά την έκθεση μπορεί να εμφανιστεί εξάνθημα το οποίο να παραμείνει για τρεις μέρες. Συνήθως εμφανίζεται πρώτα στο πρόσωπο και στη συνέχεια επεκτείνεται στο υπόλοιπο σώμα. Το εξάνθημα δεν είναι τόσο έντονο όσο αυτό της ιλαράς και μερικές φορές μπορεί να προκαλεί φαγούρα. Η λεμφαδενοπάθεια είναι συνήθης και διαρκεί μερικές εβδομάδες. Άλλα πιθανά συμπτώματα είναι ο πυρετός, ο πονόλαιμος και η κόπωση. Στους ενήλικες είναι συνηθισμένη η αρθραλγία. Οι επιπλοκές μπορεί να περιλαμβάνουν αιμορραγία, ορχίτιδα και νευρίτιδα. Η λοίμωξη στην αρχή της εγκυμοσύνης μπορεί να οδηγήσει σε αποβολή ή σε σύνδρομο συγγενούς ερυθράς. Η συγγενής ερυθρά μπορεί να προκαλέσει προβλήματα στα μάτια, όπως καταρράκτη, στα αυτιά, όπως κώφωση, στην καρδιά και στον εγκέφαλο. Τα προβλήματα είναι σπάνια μετά την 20η εβδομάδα κύησης.

Τρόπος μετάδοσης και ανοσία
---------------------------

Η ερυθρά συνήθως μεταδίδεται μέσω του αέρα, με μολυσμένα σταγονίδια βήχα. Οι νοσούντες είναι μεταδοτικοί κατά τη διάρκεια της εβδομάδας πριν και μετά την εμφάνιση του εξανθήματος. Τα μωρά με συγγενή ερυθρά μπορούν να μεταδώσουν τον ιό για πάνω από ένα χρόνο. Τα έντομα δεν μεταδίδουν την πάθηση. Ο ιός προσβάλλει μόνο ανθρώπους. Μετά την ανάρρωση, έχει αποκτηθεί ανοσία για μελλοντικές μολύνσεις. Υπάρχει έλεγχος ο οποίος μπορεί να πιστοποιήσει την ανοσία. Η διάγνωση επιβεβαιώνεται με την ανίχνευση του ιού στο αίμα, στον λαιμό ή στα ούρα. Ο έλεγχος για την παρουσία αντισωμάτων στο αίμα μπορεί να είναι χρήσιμος.

Η ερυθρά μπορεί να προληφθεί με το εμβόλιο της ερυθράς με τη μονή δόση να είναι πάνω από 95% αποδοτική. Συχνά δίνεται σε συνδυασμό με το εμβόλιο της παρωτίτιδας και της ιλαράς, γνωστό ως εμβόλιο MMR. Με πληθυσμό εμβολιασμένο σε ποσοστό μικρότερο του 80% όμως, περισσότερες γυναίκες μπορεί να φτάσουν σε ηλικία γονιμότητας χωρίς να έχουν αναπτύξει ανοσία. Δεν υπάρχει εξειδικευμένη θεραπεία για την ερυθρά.

Επιδημιολογία
-------------

Η ερυθρά είναι κοινή λοίμωξη σε πολλές περιοχές του κόσμου. Κάθε χρόνο καταγράφονται περίπου 100.000 περιπτώσεις συγγενούς ερυθράς. Η ασθένεια είναι πιο σπάνια σε πολλές περιοχές λόγω του εμβολιασμού. Υπάρχουν συνεχείς προσπάθειες για την εξάλειψη της νόσου παγκοσμίως. Τον Απρίλιο του 2015, ο Παγκόσμιος Οργανισμός Υγείας ανακοίνωσε ότι η Αμερική είναι ελεύθερη της μετάδοσης ερυθράς. Το όνομά της προέρχεται από την λέξη ερυθρό (κόκκινο). Περιγράφηκε ως ξεχωριστή νόσος από Γερμανούς γιατρούς το 1814.

Παραπομπές
----------

1. ↑  «Ερυθρά». ΚΕΕΛΠΝΟ. Αρχειοθετήθηκε από το πρωτότυπο στις 26 Δεκεμβρίου 2018. Ανακτήθηκε στις 22 Σεπτεμβρίου 2017.
2. 1 2  «Rubella vaccines: WHO position paper.». *Wkly Epidemiol Rec* **86** (29): 301–16. 15 July 2011. PMID 21766537. Αρχειοθετήθηκε από το πρωτότυπο στις 5 June 2015. .
3. 1 2 3 4 5 6 7 8 9 10 11 12 13 14 15  Atkinson, William (2011). *Epidemiology and Prevention of Vaccine-Preventable Diseases* (12 έκδοση). Public Health Foundation. σελίδες 301–323. ISBN 9780983263135. Αρχειοθετήθηκε από το πρωτότυπο στις 1 Μαΐου 2017. Ανακτήθηκε στις 5 Μαΐου 2017.
4. 1 2 3 4  Huong McLean (2014). «3 Infectious Diseases Related To Travel». *CDC health information for international travel 2014 : the yellow book*. ISBN 9780199948499. Αρχειοθετήθηκε από το πρωτότυπο στις 24 Απριλίου 2015.
5. 1 2 3 4 5 6 7 8 9 10 11  Lambert, N; Strebel, P; Orenstein, W; Icenogle, J; Poland, GA (7 January 2015). «Rubella.». *Lancet* **385**: 2297–307. doi:10.1016/S0140-6736(14)60539-0. PMID 25576992.
6. ↑  «Rubella (German Measles, Three-Day Measles)». *cdc.gov*. 17 Δεκεμβρίου 2014. Αρχειοθετήθηκε από το πρωτότυπο στις 2 Απριλίου 2015. Ανακτήθηκε στις 30 Μαρτίου 2015.
7. ↑  Donald G. McNeil Jr. (April 29, 2015). «Rubella Has Been Eliminated From the Americas, Health Officials Say». *The New York Times*. Αρχειοθετήθηκε από το πρωτότυπο στις May 1, 2015.. Ανακτήθηκε στις April 30, 2015.
8. ↑  «Americas region is declared the world's first to eliminate rubella». *PAHO*. 29 Απριλίου 2015. Αρχειοθετήθηκε από το πρωτότυπο στις 18 Μαΐου 2015. Ανακτήθηκε στις 6 Μαΐου 2015.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ερυθρά** |


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85115670
* BNF: cb12341510q (data)
* NDL: 00563783

 |

 |